Thaçi: “Duhet një përmbyllje historike e së kaluarës me Serbinë”
Kryeministri tha se vrasja sot e zyrtarit kryesor të arsimit është ngjarja më e shëmtuar që mund t’i ndodhte Kosovës.
Kryeministri i Kosovës, Hashim Thaçi, e dënoi vrasjen e sotme të drejtorit të drejtorisë së arsimit në komunën e Prishtinës Remzi Salihu, Në një bisedë për Zërin e Amerikës ai tha se ky ishte një sulm ndaj institucioneve të Kosovës. “”. Kryeministri Thaçi tha se institucionet e Kosovës janë të përkushtuara ndaj vendosjes së sundimit të ligjit, përfshirë edhe veriun e vendit, rrugët e të cilit mbeten të bllokuara nga protestuesit serbë, që nuk pajtohen me vendosjen e doganave të Kosovës në atë zonë. Kryeministri Thaçi tha se pas 25 korrikut, tërësia tokësore e Kosovës është e mbrojtur dhe sovraniteti i saj po forcohet. Por ai tha se problemet 12 vjeçare në veri nuk mund të zgjidhen për 12 orë. Ai tha se qeveria e Kosovës nuk është në konflikt me qytetarët e saj në veri dhe atje nuk do të jetë një status quo të re. Vullneti i shumicës së qytetarëve në veri nuk janë barrikadat dhe dhuna, tha ai. “”. Kryeministri Thaçi tha se zgjidhja e situatës në veri është në planin a krye negociatorit të Kombeve të Bashkuara Martti Ahtisaari dhe në Kushtetutën e Kosovës... “ Ju përmendet edhe idenë që është prezantuar apo keqinterpretuar të administrimit ndërkombëtarë, gjë që unë nuk besoj që është prezantuar nga askush kjo ide, por e theksoj, institucionet e Kosovës do të vazhdojnë të kërkojnë mbikëqyrje, do të vazhdojnë të kërkojnë mbështetje të plotë edhe për veriun, siç kemi pasur në gjithë pjesën tjetër të territorit të Kosovës, në mënyrë që të kemi një zgjidhje të shpejtë të çështjeve të grumbulluara tash e 12 vite. Dhe e ritheksoj, procesi i lëvizjes përpara për rend dhe ligj, demokraci dhe zhvillim ekonomik e integrim në veri është i pandalshëm”. Kryeministri Thaçi i bëri thirrje Beogradit për një politike të re ndaj Prishtinës duke respektuar vlerat euroatlantike. Por, pavarësisht qëndrimit të tij, Prishtina, tha ai, është e gatshme të vazhdojë bisedimet e ndërmjetësuara nga Bashkimi Evropian dhe të zbatojë të gjithë marrëveshjet e arritura. Ai nuk e përjashtoi mundësinë që zgjedhjet e vitit të ardhshëm në Serbi të ndikojnë në qasjen e saj ndaj veriut të Kosovës. Ai tha se Kosova dhe Serbia duhet të angazhohen për një përmbyllje historike të kapitullit të errësirës, konfliktit, armiqësive, vrasjeve dhe tërë periudhës së keqe në marrëdhëniet ndërmjet dy palëve.. “Prishtina ka treguar gjithmonë gatishmëri që kjo të ndodhë. Ka treguar gjithmonë gatishmëri duke u nisur nga vizioni për të ardhmen, vizioni për t’u integruar në NATO dhe BE. Për fat të keq, edhe sot kemi një hezitim dhe refuzim të politikës së Beogradit." Në çdo moment, institucionet e Republikës së Kosovës janë të gatshme të takohen me bartësit e institucioneve të Serbisë, në mënyrë që t’i zgjidhim këto dallime të mëdha që i kemi si dy shtete të pavarura dhe sovrane. Ne nuk jemi vendet e para që kemi qenë në konflikt dhe lidershipi ka përmbyllur problemet. Mendoj se vetëm me takime, vetëm me dialog për marrëdhënie të mira ndërshtetërore, mund të ecim përpara dhe në asnjë rrethanë duke mos komunikuar, duke mos dialoguar. Por, e ritheksoj, çështja e Kosovës është mbyllur njëherë e përgjithmonë. Kosova është vend sovran dhe i pavarur. Mund të ndodhin takime në mes liderëve të Prishtinës dhe Beogradit, vetëm për njohjet zyrtare si dy shtete të pavarura dhe sovrane.